Rassie se Pollie-probleemHandré Pollard stuur sy agterlyn weg in ŉ vorige toets. (Foto GB Jordaan) Een van die groot raaisels in die Springbok-rugbykamp is hoekom Handré Pollard sy selfvertroue verloor het en hoe en deur wie dit reggestel kan word. Pollard was die afgelope twee weke teen die Argentynse Poemas net ŉ skadu van die talentvolle en vaardige speler van wie daar so baie as jongeling verwag is. Toe hy Saterdag in Mendoza met sy eerste strafskop van feitlik reg voor die pale misluk het, was dit klaarpraat. Hy kon vir die res van die toets nie beheer neem nie en is deur die vlugvoetige Nicolás Sánchez oorskadu. Dit het ŉ baie groot rol in die Poemas se oorwinning van 32-19 gespeel, want as jou losskakel die dag warm en koud blaas, is dit neusie verby. Dit syfer soos suurdeeg deur na die ander spelers. Vergelyk dit met die All Blacks-losskakel Beauden Barrett, wat ŉ byna foutlose vertoning in die oorwinning van 40-12 oor die Wallabies in Auckland gelewer het. Wanneer sy span droog gemaak het (en dit was maar bra min) en tog kringetjie gemaak het, was Barrett aan die woord. Hy het gepraat en gedoen. Hy het gesorg dat die beste uit die onervare binnesenter Ngani Laumape, wat glo baie min tydens wedstryde praat, gehaal word. Barrett het ook gesorg dat Jack Goodhue, wat slegs in sy tweede toets in die opdrafspan was, soos ŉ veteraan vertoon. Terug na Pollard. Probleem nommer een: Het Mzwandile Stick as agterlynafrigter die kennis en ervaring om sake reg stel? (Swys de Bruin is deur die Lions vrygestel om weer van die week af by die Bokke se afrigtingspan as aanvals- en agterlynkonsultant aan te sluit nadat hy die Goue Leeus se nuwe Curriebeker-afrigter, Cash van Rooyen, voor hulle eerste Curriebeker-wedstryd bygestaan het. De Bruin vertrek Saterdag saam met die Bokke na Australasië.) Probleem nommer twee: Hoeveel ervaring was langs Pollard? ŉ Onervare senterpaar van André Esterhuizen en Lukhanyo Am (albei 4 toetse) en die twee vleuels, Makazole Mapimpi (3 toetse – hy is deur Lionel Mapoe, 14 toetse vervang) en Aphiwe Dyantyi (5 toetse). Toe word die jong Damian Willemse (2 toetse) boonop opgestuur. Het die kaptein, Siya Kolisi, Pollard ooit eenkant toe geroep, ŉ kloppie op die skouer gegee en moed ingepraat? Wie anders het, of kon? Probleem nommer drie: Benewens Faf de Klerk, wie kan die stelskopwerk oorneem as Pollard weer misluk? Kom ons kyk na Pollard se vertonings in ŉ Springboktrui. In 31 toetse was hy 17 keer aan die wenkant en 14 keer in ŉ verloorspan vir ŉ wenpersentasie van 54,8%. In die Rugbykampioenskap was hy in 13 toetse net vyf keer in ŉ wenspan vir ŉ wenpersentasie van slegs 40%. Wie kan hom sy selvertroue teruggee, want Springbokrugby kan nie sonder ŉ vaardige losskakel klaarkom nie.